01.04.2010 07:04   Avatud turul on 230 suurtarbijal võimalus nüüd valida müüjat, kellelt elektrienergiat osta. Valida on nelja täna Eestis tegutseva halduri vahel, samuti on võimalus määratud elektritarnet osta ka elektribörsilt, vahendasid ERR-i teleuudised.    Põhjamaade elektribörsi Nord Pool Spotil kujunes Estlinki hinnapiirkonna esimesel tegutsemise päeval hinnaks 38,78 eurot MWh kohta, mis on senisest 30% rohkem.    Majandus- ja kommunikatsiooniministri Juhan Partsi sõnul aga suures plaanis Eesti majandus võidab elektrituru avanemisest. Partsi hinnangul on elektrituru  avanemine tähtis eelkõige energiajulgeoleku osas, sest eesmärk on Eesti energiavõrk ühendada Euroopa energiasüsteemiga. Avanemine annab ka kindlustunde Eesti energeetikavaldkonnale tuleviku ja investeeringute osas.    Eleringi juhatuse esimehe Taavi Veskimäe hinnangul tasub elektrituru avamise järgne hinnahüpe ära kannatada, sest hiljem surub elektribörs hinna alla.